title: Rozhodnutie Rady (SZBP) 2019/135 z 28. januára 2019, ktorým sa mení rozhodnutie 2011/72/SZBP o reštriktívnych opatreniach voči určitým osobám a subjektom vzhľadom na situáciu v Tunisku

text:
                  29.1.2019

                  SK

                  Úradný vestník Európskej únie

                  L 25/23

         ROZHODNUTIE RADY (SZBP) 2019/135
         z 28. januára 2019,
         ktorým sa mení rozhodnutie 2011/72/SZBP o reštriktívnych opatreniach voči určitým osobám a subjektom vzhľadom na situáciu v Tunisku
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 31. januára 2011 prijala rozhodnutie 2011/72/SZBP (1) o reštriktívnych opatreniach voči určitým osobám a subjektom vzhľadom na situáciu v Tunisku.

                     (2)

                     Na základe preskúmania rozhodnutia 2011/72/SZBP by sa reštriktívne opatrenia mali predĺžiť do 31. januára 2020 a mal by sa vypustiť záznam týkajúci sa jednej osoby.

                     (3)

                     Rozhodnutie 2011/72/SZBP by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Rozhodnutie 2011/72/SZBP sa mení takto:

                        1.

                        Článok 5 sa nahrádza takto:

                           „Článok 5
                           Toto rozhodnutie sa uplatňuje do 31. januára 2020. Priebežne sa preskúmava. Ak Rada usúdi, že sa jeho ciele nedosiahli, možno ho podľa potreby obnoviť alebo zmeniť.“.

                        2.

                        Príloha sa mení v súlade s prílohou k tomuto rozhodnutiu.

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 28. januára 2019

                  Za Radu

                  predseda

               P. DAEA

            (1)  Rozhodnutie Rady 2011/72/SZBP z 31. januára 2011 o reštriktívnych opatreniach voči určitým osobám a subjektom vzhľadom na situáciu v Tunisku (Ú. v. EÚ L 28, 2.2.2011, s. 62).

            PRÍLOHA
            V prílohe k rozhodnutiu 2011/72/SZBP sa záznam 28 (Mohamed Marwan Ben Ali Ben Mohamed MABROUK) vypúšťa.


title: Rozhodnutie Rady (EÚ) 2019/136 z 28. januára 2019 o pozícii, ktorá sa má v mene Európskej únie zaujať v pracovnej skupine pre víno zriadenej Dohodou medzi Európskou úniou a Japonskom o hospodárskom partnerstve, pokiaľ ide o formuláre, ktoré sa majú používať v prípade osvedčenia na dovoz vinárskych výrobkov s pôvodom v Japonsku do Európskej únie, a modality autocertifikácie

text:
                  29.1.2019

                  SK

                  Úradný vestník Európskej únie

                  L 25/25

         ROZHODNUTIE RADY (EÚ) 2019/136
         z 28. januára 2019
         o pozícii, ktorá sa má v mene Európskej únie zaujať v pracovnej skupine pre víno zriadenej Dohodou medzi Európskou úniou a Japonskom o hospodárskom partnerstve, pokiaľ ide o formuláre, ktoré sa majú používať v prípade osvedčenia na dovoz vinárskych výrobkov s pôvodom v Japonsku do Európskej únie, a modality autocertifikácie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:

                     (1)

                     Únia uzavrela Dohodu medzi Európskou úniou a Japonskom o hospodárskom partnerstve (1) (ďalej len „dohoda“) na základe rozhodnutia Rady (EÚ) 2018/1907 (2). Dohoda nadobudne platnosť 1. februára 2019.

                     (2)

                     Podľa článku 2.28 ods. 1 dohody osvedčenie overené v súlade so zákonmi a inými právnymi predpismi Japonska vrátane osvedčenia vydaného samotným výrobcom, ktorý disponuje povolením príslušného orgánu Japonska, postačuje ako dokumentácia slúžiaca ako dôkaz o tom, že požiadavky na dovoz vinárskych výrobkov s pôvodom v Japonsku a ich predaj v Európskej únii uvedené v článku 2.25, 2.26 alebo 2.27 dohody boli splnené.

                     (3)

                     Podľa článku 2.28 ods. 2 dohody pracovná skupina pre víno prijme prostredníctvom rozhodnutia modality na vykonávanie odseku 1 uvedeného článku a to predovšetkým formuláre, ktoré sa majú použiť, a informácie, ktoré majú byť uvedené v osvedčení.

                     (4)

                     V článku 2.35 ods. 2 písmene a) dohody sa stanovuje, že pracovná skupina pre víno má prijímať modality autocertifikácie.

                     (5)

                     Podľa článku 2.35 ods. 3 dohody pracovná skupina pre víno má mať svoje prvé zasadnutie v deň nadobudnutia platnosti dohody.

                     (6)

                     Pracovná skupina pre víno počas svojho prvého zasadnutia 1. februára 2019 prijme rozhodnutie o formulároch, ktoré sa majú použiť v prípade osvedčení na dovoz vinárskych výrobkov s pôvodom v Japonsku do Únie, a o modalitách autocertifikácie s cieľom umožniť účinné vykonávanie dohody, a tým zjednodušiť dovoz vinárskych výrobkov s pôvodom v Japonsku. Pripravované formuláre a modality autocertifikácie sú v súlade s politikami Únie o uľahčení obchodu a spolupráce v oblasti predchádzania podvodom s tretími krajinami, ktoré uzatvorili dohody s Úniou.

                     (7)

                     Je vhodné stanoviť pozíciu, ktorá sa má zaujať v mene Únie v pracovnej skupine pre víno.

                     (8)

                     Pozícia Únie v pracovnej skupine pre víno by preto mala byť založená na pripojenom návrhu rozhodnutia,

               PRIJALA TOTO ROZHODNUTIE:

            Článok 1
            Pozícia, ktorá sa má v mene Únie zaujať na prvom zasadnutí pracovnej skupiny pre víno, je založená na návrhu rozhodnutia pripojenom k tomuto rozhodnutiu.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 28. januára 2019

                  Za Radu

                  predseda

               P. DAEA

            (1)  Ú. v. EÚ L 330, 27.12.2018, s.3.

            (2)  Rozhodnutie Rady (EÚ) 2018/1907 z 20. decembra 2018 o uzavretí Dohody medzi Európskou úniou a Japonskom o hospodárskom partnerstve (Ú. v. EÚ L 330, 27.12.2018, s. 1).

            NÁVRH
            ROZHODNUTIE PRACOVNEJ SKUPINY EÚ-JAPONSKO PRE VÍNO č. 1/2019
            z ...
            o prijatí formulárov, ktoré sa majú používať v prípade osvedčenia na dovoz vinárskych výrobkov s pôvodom v Japonsku do Európskej únie, a o modalitách autocertifikácie
            PRACOVNÁ SKUPINA PRE VÍNO,
            so zreteľom na Dohodu medzi Európskou úniou a Japonskom o hospodárskom partnerstve, a najmä na jej články 2.28 a 2.35,
            keďže:

                        (1)

                        Dohoda medzi Európskou úniou a Japonskom o hospodárskom partnerstve (ďalej len „dohoda“) nadobudne platnosť 1. februára 2019.

                        (2)

                        V článku 22.4 dohody sa zriaďuje pracovná skupina pre víno, ktorá je okrem iného zodpovedná za účinné vykonávanie a uplatňovanie oddielu C a prílohy 2-E k dohode.

                        (3)

                        Podľa článku 2.28 ods. 1 dohody osvedčenie overené v súlade so zákonmi a inými právnymi predpismi Japonska vrátane osvedčenia vydaného samotným výrobcom, ktorý disponuje povolením príslušného orgánu Japonska, postačuje ako dokumentácia slúžiaca ako dôkaz o tom, že požiadavky na dovoz vinárskych výrobkov s pôvodom v Japonsku a ich predaj v Európskej únii uvedené v článku 2.25, 2.26 alebo 2.27 dohody boli splnené.

                        (4)

                        Podľa článku 2.28 ods. 2 písm. a) dohody pracovná skupina zriadená podľa článku 22.4 dohody prijme prostredníctvom rozhodnutia formuláre, ktoré sa majú použiť v prípade osvedčení, a informácie, ktoré majú byť uvedené v osvedčeniach.

                        (5)

                        Podľa článku 2.35 ods. 2 písm. a) dohody má pracovná skupina pre víno prijať modality autocertifikácie,

                  PRIJALA TOTO ROZHODNUTIE:

               Článok 1

                  1.   Formulár, ktorý sa má použiť pre osvedčenia overené v súlade so zákonmi a inými právnymi predpismi Japonska, sa stanovuje v prílohe I k tomuto rozhodnutiu.

                  2.   Formulár, ktorý sa má použiť pre osvedčenia autocertifikácie vydané výrobcami, ktorí disponujú povolením príslušného orgánu Japonska, sa stanovuje v prílohe II k tomuto rozhodnutiu.

                  3.   Modality autocertifikácie výrobcami, ktorí disponujú povolením príslušného orgánu Japonska, sa stanovujú v prílohe III k tomuto rozhodnutiu.

               Článok 2
               Toto rozhodnutie nadobúda účinnosť dňom jeho prijatia.

                     Za pracovnú skupinu pre víno

                     […]

            PRÍLOHA I

            Text obrazu

               VZOR OSVEDČENIA VYDANÉHO NÁRODNÝM VÝSKUMNÝM ÚSTAVOM PIVOVARSKÝM (NATIONAL RESEARCH INSTITUTE OF BREWING, NRIB) PRE DOVOZ VINÁRSKYCH VÝROBKOV S PÔVODOM V JAPONSKU DO EÚ (1)
               1. Vývozca (celý názov/meno a adresa)
               Tretia krajina vydania: JAPONSKO
               Zjednodušené VI 1 sériové číslo (2):
               DOKLAD PRE DOVOZ VÍNA, HROZNOVEJ ŠŤAVY ALEBO HROZNOVÉHO MUŠTU DO EURÓPSKEJ ÚNIE
               2. Príjemca (názov/meno a adresa)
               3. Pečiatka colných orgánov (len na úradné použitie v EÚ)
               4. Spôsob dopravy a údaje o doprave (3)
               5. Miesto vykládky (ak je odlišné od bodu 2)
               6. Opis dovážaného výrobku (4)
               7. Množstvo v l/hl/kg
               8. Počet kontajnerov (5)
               9. Osvedčenie
               „Výrobok opísaný vyššie je určený na priamu ľudskú spotrebu a je v súlade s definíciami a enologickými postupmi, ktoré sú povolené v kapitole 2 oddielu C Dohody medzi Európskou úniou a Japonskom o hospodárskom partnerstve.“
               Meno a adresa výrobcu:
               Celý názov a adresa príslušného orgánu: Miesto a dátum:
               National Research Institute of Brewing (Národný výskumný ústav pivovarský)
               pod dohľadom Ministerstva financií Japonska
               3 – 7 – 1, Kagamiyama, Higashihiroshima, Hiroshima, Japonsko
               Pečiatka príslušného orgánu:
               Podpis, meno a funkcia úradníka príslušného orgánu:
               (1) V súlade s článkom 2.28 Dohody medzi Európskou úniou a Japonskom o hospodárskom partnerstve.
               (2) Ide o vysledovateľné poradové číslo šarže, ktorú pridelil NRIB.
               (3) Uveďte: dopravu použitú na dodávku do miesta vstupu do EÚ, špecifikujte spôsob dopravy (lodná, letecká atď.), uveďte názov lode atď.
               (4) Uveďte tieto informácie:
               — predajné označenie ako sa uvádza na etikete (ako napr. názov/meno výrobcu a vinohradníckeho regiónu, názov značky atď.),
               — názov krajiny pôvodu: [uveďte „Japonsko“],
               — názov zemepisného označenia, ak je to relevantné,
               — skutočný obsah alkoholu v objemových percentách,
               — farbu výrobku (uveďte iba „červená“, „ružová“, „rosé“ alebo „biela“),
               — číselný znak KN (znak KN).
               (5) Kontajner je nádoba na víno s obsahom menej ako 60 litrov. Počet kontajnerov môže byť počet fliaš.

            Text obrazu

               Pridelenie (uvedenie do voľného obehu a vydávanie výpisov)
               Množstvo
               10. Číslo a dátum colného dokumentu pre uvedenie do voľného obehu a výpisu
               11. Úplný názov a adresa príjemcu (výpis)
               12. Odtlačok pečiatky príslušného orgánu
               K dispozícii
               Pridelené
               K dispozícii
               Pridelené
               K dispozícii
               Pridelené
               13. Dodatočné pripomienky

            PRÍLOHA II

            Text obrazu

               VZOR AUTOCERTIFIKÁTU NA DOVOZ VINÁRSKYCH VÝROBKOV S PÔVODOM V JAPONSKUDO EURÓPSKEJ ÚNIE (1)
               1. Vývozca (celý názov/meno a adresa)
               Tretia krajina vydania: JAPONSKO
               Zjednodušené VI 1 sériové číslo (2):
               DOKLAD PRE DOVOZ VÍNA, HROZNOVEJ ŠŤAVY ALEBO HROZNOVÉHO MUŠTU DO EURÓPSKEJ ÚNIE
               2. Príjemca (názov/meno a adresa)
               3. Pečiatka colných orgánov (len na úradné použitiev EÚ)
               4. Spôsob dopravy a údaje o doprave (3)
               5. Miesto vykládky (ak je odlišné od bodu 2)
               6. Opis dovážaného výrobku (4)
               7. Množstvo v l/hl/kg
               8. Počet kontajnerov (5)
               9. Osvedčenie
               „Výrobok opísaný vyššie je určený na priamu ľudskú spotrebu a je v súlade s definíciami a enologickými postupmi, ktoré sú povolené v kapitole 2 oddielu C Dohody medzi Európskou úniou a Japonskom o hospodárskom partnerstve.“ Bol vyrobený výrobcom, ktorý disponuje osobitným povolením pre výrobu vína vydaným Národnou daňovou agentúrou Japonska a osobitným povolením pre autocertifikáciu vydaným Národným výskumným ústavom pivovarským (National Research Institute of Brewing, NRIB). Výrobca podlieha dohľadu a kontrole zo strany NRIB.“
               Názov, adresa a číslo registrácie/povolenia schváleného výrobcu:
               Celý názov a adresa príslušného orgánu: Miesto a dátum:
               National Research Institute of Brewing (Národný výskumný ústav pivovarský)
               pod dohľadom Ministerstva financií Japonska
               3 – 7 – 1, Kagamiyama, Higashihiroshima, Hiroshima, Japonsko
               Odtlačok pečiatky oprávneného výrobcu: Podpis oprávneného výrobcu:
               (1) V súlade s článkom 2.28 Dohody medzi Európskou úniou a Japonskom o hospodárskom partnerstve.
               (2) Ide o vysledovateľné poradové číslo šarže, ktorú pridelil Národný výskumný úrad pivovarský (NRIB).
               (3) Uveďte: dopravu použitú na dodávku do miesta vstupu do EÚ: špecifikujte spôsob dopravy (lodná, letecká atď.), uveďte názov lode atď.
               (4) Uveďte tieto informácie:
               — predajné označenie ako sa uvádza na etikete (ako napr. názov/meno výrobcu a vinohradníckeho regiónu, názov značky atď.),
               — názov krajiny pôvodu: [uveďte „Japonsko“],
               — názov zemepisného označenia, ak je to relevantné,
               — skutočný obsah alkoholu v objemových percentách,
               — farbu výrobku (uveďte iba „červená“, „ružová“, „rosé“ alebo „biela“),
               — číselný znak KN (znak KN).
               (5) Kontajner je nádoba na víno s obsahom menej ako 60 litrov. Počet kontajnerov môže byť počet fliaš.

            Text obrazu

               10. SPRÁVA O ANALÝZE (uvádzajú sa v nej analytické vlastnosti opísaného výrobku)
               V PRÍPADE HROZNOVÉHO MUŠTU A HROZNOVEJ ŠŤAVY:
               Nepožadujú sa žiadne informácie
               V PRÍPADE VÍNA A HROZNOVÉHO MUŠTU V PROCESE KVASENIA:
               — Skutočný obsah alkoholu v objemových percentách:
               V PRÍPADE VŠETKÝCH VÝROBKOV:
               — Celkový obsah oxidu siričitého:
               — Celková kyslosť:
               Odtlačok pečiatky oprávneného výrobcu: Miesto a dátum:
               Podpis, meno a funkcia oprávneného výrobcu:

            Text obrazu

               Pridelenie (uvedenie do voľného obehu a vydávanie výpisov)
               Množstvo
               11. Číslo a dátum colného dokumentu pre uvedenie do voľného obehu a výpisu
               12. Úplný názov a adresa príjemcu (výpis)
               13. Odtlačok pečiatky príslušného orgánu
               K dispozícii
               Pridelené
               K dispozícii
               Pridelené
               K dispozícii
               Pridelené
               14. Dodatočné pripomienky

            PRÍLOHA III
            Modality autocertifikácie

                        1.

                        Národný výskumný ústav pivovarský (National Research Institute of Brewing, NRIB) pod dohľadom Ministerstva financií Japonska,

                                    a)

                                    individuálne vymenúva výrobcov, ktorí majú v Japonsku povolenie na vystavenie autocertifikátov uvedených v článku 2.28 Dohody medzi Európskou úniou a Japonskom o hospodárskom partnerstve,

                                    b)

                                    vykonáva dohľad a kontrolu nad oprávnenými výrobcami a

                                    c)

                                    oznamuje Európskej Únií:

                                                —

                                                dvakrát ročne v januári a v júli mená a adresy oprávnených výrobcov spolu s oficiálnymi registračnými číslami týchto výrobcov a

                                                —

                                                bezodkladne každú zmenu názvov, adries alebo zrušených povolení ktoréhokoľvek oprávneného výrobcu.

                        2.

                        Európska únia bezodkladne uverejní a aktualizuje názvy a adresy oprávnených výrobcov v zozname príslušných orgánov, určených laboratórií, oprávnených výrobcov vína a sprostredkovateľov tretích krajín, ktorí vystavujú dokumenty VI-1 na dovoz vína do EÚ. Zoznam je dostupný na oficiálnej internetovej stránke Európskej komisie:
                        ec.europa.eu/agriculture/sites/agriculture/files/wine/lists/06.pdf


title: Rozhodnutie Európskej centrálnej banky (EÚ) 2019/137 z 23. januára 2019 o výbere poskytovateľov sieťových služieb pripojenia k jednotnému portálu trhovej infraštruktúry Eurosystému (ESMIG) (ECB/2019/2)

text:
                  29.1.2019

                  SK

                  Úradný vestník Európskej únie

                  L 25/34

         ROZHODNUTIE EURÓPSKEJ CENTRÁLNEJ BANKY (EÚ) 2019/137
         z 23. januára 2019
         o výbere poskytovateľov sieťových služieb pripojenia k jednotnému portálu trhovej infraštruktúry Eurosystému (ESMIG) (ECB/2019/2)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho články 3.1 a 12.1 a články 17, 18 a 22,
         keďže:

                     (1)

                     Jednotný portál trhovej infraštruktúry Eurosystému (Eurosystem Single Market Infrastructure Gateway – ESMIG) je technický komponent, ktorý má byť súčasťou projektu konsolidácie T2-T2S, ktorý konsoliduje prístup priamo pripojených účastníkov trhu k všetkým trhovým infraštruktúram Eurosystému. ESMIG poskytne týmto účastníkom jedno a to isté technické riešenie prístupu k TARGET2 (T2) vrátane služby vyrovnania okamžitých platieb TARGET (TARGET Instant Payment Settlement – TIPS) a TARGET2-Securities (T2S), do systému riadenia zábezpeky Eurosystému (Eurosystem Collateral Management System – ECMS) a prípadne k iným službám a aplikáciám trhových infraštruktúr Eurosystému.

                     (2)

                     Rada pre trhovú infraštruktúru na svojom zasadnutí 23. a 24. apríla 2018 rozhodla, že Deutsche Bundesbank, Banco de España, Banque de France a Banca d'Italia (ďalej len „zabezpečujúce národné centrálne banky“) uskutočnia potrebné prípravy na zabezpečenie najviac troch prevádzkovateľov sieťových služieb, ktorí by poskytovali služby pripojenia k ESMIG, a že Banca d'Italia bude viesť výberové konanie.

                     (3)

                     Rada pre trhovú infraštruktúru na tom istom zasadnutí tiež rozhodla, že Banca d'Italia bude pre výberové konanie vystupovať ako výkonný orgán Eurosystému. Zároveň rozhodla, že za vymenovanie členov výberovej komisie bude zodpovedná Rada pre trhovú infraštruktúru, pretože centrálne banky Eurosystému budú zodpovedné za stanovenie kritérií výberu a výsledné rozhodnutie výberovej komisie na základe kritérií výberu bude pre nich záväzné. Banca d'Italia bude zodpovedná za správny priebeh výberového konania a jej osobitný záväzok týkajúci sa výberového konania bude oddelený od záväzku, ktorý prijali zabezpečujúce národné centrálne banky na základe dohody medzi druhou a treťou úrovňou riadenia.

                     (4)

                     Účelom výberového konania je zveriť poskytovateľom sieťových služieb poskytovanie súboru vopred vymedzených služieb pripojenia, na základe ktorého poskytovatelia sieťových služieb ESMIG navrhnú, implementujú, dodajú a uvedú do prevádzky riešenia pripojenia, ktoré majú umožniť bezpečnú výmenu obchodných informácií medzi priamo pripojenými účastníkmi trhu a trhovými infraštruktúrami Eurosystému prostredníctvom ESMIG.

                     (5)

                     Na výberové konanie na prevádzkovateľov sieťových služieb ESMIG sa vzťahuje smernica Európskeho parlamentu a Rady 2014/23/EÚ (1), ako bola vykonaná prostredníctvom vnútroštátnych právnych predpisov členského štátu, v ktorom má sídlo poverená centrálna banka.

                     (6)

                     Rada guvernérov poverila Banca d'Italia uskutočnením výberového konania na poskytovateľov sieťových služieb ESMIG.

                     (7)

                     Banca d'Italia poverenie prijala a potvrdila, že je ochotná konať v súlade s týmto rozhodnutím,

               PRIJALA TOTO ROZHODNUTIE:

            Článok 1
            Vymedzenie pojmov
            Na účely tohto rozhodnutia sa uplatňuje toto vymedzenie pojmov:

                        a)

                        „Rada pre trhovú infraštruktúru“ je riadiaci orgán, ktorého úlohou je podpora Rady guvernérov, pokiaľ ide o zachovanie a ďalší rozvoj trhových infraštruktúr a platforiem Eurosystému v oblasti hotovostného vyrovnania, vyrovnania obchodov s cennými papiermi a riadenia zábezpeky v súlade s cieľmi Európskeho systému centrálnych bánk (ESCB) ustanovenými v zmluve, potrebami ESCB, technologickým pokrokom, ako aj v súlade s uplatniteľnými regulačnými požiadavkami a požiadavkami v oblasti dohľadu;

                        b)

                        „poskytovateľ sieťových služieb ESMIG“ je poskytovateľ sieťových služieb, ktorý podpísal koncesnú zmluvu o poskytovaní služieb pripojenia;

                        c)

                        „služby pripojenia“ je priame sieťové pripojenie k ESMIG, ktorého poskytovanie vyžaduje od poskytovateľa sieťových služieb ESMIG priamo pripojený účastník trhu na to, aby mohol využívať služby trhových infraštruktúr Eurosystému alebo vykonávať s nimi spojené úlohy a povinnosti;

                        d)

                        „koncesia“ je právo udelené centrálnymi bankami Eurosystému poskytovateľovi sieťových služieb poskytovať priamo pripojeným účastníkom trhu súbor vopred vymedzených služieb pripojenia, na základe ktorého poskytovateľ sieťových služieb ESMIG navrhne, implementuje, dodá a uvedie do prevádzky riešenia pripojenia, ktoré majú umožniť bezpečnú výmenu elektronických údajov medzi priamo pripojenými účastníkmi trhu a trhovými infraštruktúrami Eurosystému prostredníctvom ESMIG;

                        e)

                        „výberová komisia“ je komisia troch odborníkov zložená z dvoch zástupcov poverenej centrálnej banky (jeden z nich je predsedom komisie) a jedného zástupcu centrálnej banky Eurosystému; všetkých určuje Rada pre trhovú infraštruktúru a formálne ich vymenúva poverená centrálna banka;

                        f)

                        „centrálna banka Eurosystému“ je Európska centrálna banka (ECB) a národná centrálna banka členského štátu, ktorého menou je euro;

                        g)

                        „dohoda medzi druhou a treťou úrovňou riadenia“ je dohoda o dodávke a prevádzkovaní dohodnutá medzi Radou pre trhovú infraštruktúru a zabezpečujúcimi národnými centrálnymi bankami, schválená Radou guvernérov a následne podpísaná centrálnymi bankami Eurosystému a zabezpečujúcimi národnými centrálnymi bankami. Musí obsahovať ďalšie podrobnosti týkajúce sa úloh a zodpovednosti zabezpečujúcich národných centrálnych bánk, Rady pre trhovú infraštruktúru a centrálnych bánk Eurosystému;

                        h)

                        „priamo pripojený účastník trhu“ je akýkoľvek subjekt oprávnený vymieňať si elektronické údaje s trhovou infraštruktúrou Eurosystému;

                        i)

                        „poverená centrálna banka“ je národná centrálna banka členského štátu, ktorého menou je euro, poverená Radou guvernérov viesť výberové konanie na poskytovateľov sieťových služieb ESMIG, ktorej centrálne banky Eurosystému zverili právomoc podpisovať koncesné zmluvy s vybranými účastníkmi v mene a v záujme centrálnych bánk Eurosystému;

                        j)

                        „služby trhových infraštruktúr Eurosystému“ sú služby poskytované trhovými infraštruktúrami centrálnych bánk Eurosystému, medzi ktoré patria služby TARGET [vrátane služby T2, služby vyrovnania okamžitých platieb TARGET (TIPS) a služby TARGET2-Securities (T2S)], systém riadenia zábezpeky Eurosystému (ECMS) a iné služby, ktoré majú poskytovať trhové infraštruktúry, platformy a aplikácie Eurosystému v oblasti hotovostného vyrovnania, vyrovnania obchodov s cennými papiermi a riadenia zábezpeky;

                        k)

                        „koncesná zmluva“ je zmluva, ktorá sa riadi právom členského štátu, v ktorom má sídlo poverená centrálna banka, v znení, v akom ju navrhla Rada pre trhovú infraštruktúru a schválila Rada guvernérov a ktorá ustanovuje vzájomné práva a povinnosti centrálnych bánk Eurosystému a príslušných poskytovateľov sieťových služieb ESMIG;

                        l)

                        „vybraný účastník“ je účastník výberového konania na poskytovateľov sieťových služieb ESMIG, s ktorým bude uzavretá koncesná zmluva;

                        m)

                        „oznámenie o vyhlásení výberového konania“ je oznámenie o výberovom konaní, ktoré má uverejniť poverená centrálna banka v súlade s článkom 3 ods. 2 písm. e);

                        n)

                        „pravidlá pre udeľovanie koncesií“ sú podrobné pravidlá upravujúce výberové konanie, ktoré tvoria súčasť dokumentácie výberového konania, ktorá sa má uverejniť;

                        o)

                        „dokumentácia výberového konania“ je oznámenie o udeľovaní koncesií, oznámenie o vyhlásení výberového konania, ako aj pravidlá pre udeľovanie koncesií a ich prílohy;

                        p)

                        „skúška akceptovateľnosti siete“ je test, ktorý má poskytovateľ sieťových služieb ESMIG vykonať po podpísaní koncesnej zmluvy a ktorého cieľom je overiť súlad ním navrhovaného riešenia so základnými požiadavkami týkajúcimi sa funkčnosti, odolnosti a bezpečnosti;

                        q)

                        „dátum uvedenia do prevádzky“ je dátum, keď prvá trhová infraštruktúra Eurosystému začne používať služby pripojenia pri každodennej prevádzke.

            Článok 2
            Poverená centrálna banka

               1.   Banca d'Italia je centrálnou bankou Eurosystému poverenou Radou guvernérov viesť výberové konanie na poskytovateľov sieťových služieb ESMIG a podpísať koncesné zmluvy s vybranými účastníkmi v súlade s týmto rozhodnutím.

               2.   Poverená centrálna banka v prospech centrálnych bánk Eurosystému:

                           a)

                           plánuje výberové konanie a vypracováva dokumentáciu výberového konania, ako aj všetky príslušné dokumenty v súlade s článkom 3 ods. 2 písm. b);

                           b)

                           uskutočňuje výber poskytovateľov sieťových služieb ESMIG v plnej spolupráci s výberovou komisiou vo vlastnom mene a záujme a v záujme centrálnych bánk Eurosystému poskytnutím materiálnych a ľudských zdrojov, ktoré sa vyžadujú na zaistenie toho, aby bolo výberové konanie v súlade s právnymi predpismi platnými v členskom štáte, v ktorom má poverená centrálna banka sídlo;

                           c)

                           v súlade s rozhodnutím výberovej komisie podpisuje podľa článku 4 ods. 1 koncesnú zmluvu so všetkými poskytovateľmi sieťových služieb ESMIG, ktorých počet nemôže byť súčasne vyšší ako tri;

                           d)

                           zastupuje centrálne banky Eurosystému vo vzťahu k poskytovateľom sieťových služieb ESMIG a iným tretím osobám a spravuje koncesná zmluvy v súlade s článkom 4 ods. 5

            Článok 3
            Podmienky výberu a udelenia koncesií

               1.   Poverená centrálna banka uskutočňuje konanie na výber poskytovateľov sieťových služieb ESMIG v súlade so smernicou 2014/23/EÚ, ako bola vykonaná prostredníctvom vnútroštátnych právnych predpisov členského štátu, v ktorom má sídlo poverená centrálna banka. Celkový počet poskytovateľov sieťových služieb ESMIG nesmie byť súčasne vyšší ako tri.

               2.   Pri uskutočňovaní výberového konania poverená centrálna banka najmä dodržiava tieto podmienky:

                           a)

                           uskutočňuje otvorené konanie na udeľovanie koncesií, v rámci ktorého akýkoľvek hospodársky subjekt, ktorý o to prejaví záujem, môže predložiť ponuku;

                           b)

                           celú dokumentáciu výberového konania pripravujú centrálne banky Eurosystému spolu s poverenou centrálnou bankou a schvaľuje Rada pre trhovú infraštruktúru;

                           c)

                           poskytovatelia sieťových služieb ESMIG sa vyberajú na základe čo najnižšej ceny za štandardný súbor služieb, ktoré sa majú poskytovať spoločenstvu priamo pripojených účastníkov trhu v súlade s modelom schváleným Radou pre trhovú infraštruktúru; dokumentácia výberového konania sa uverejňuje v anglickom jazyku. Poverená centrálna banka môže takisto uverejniť oznámenie o vyhlásení výberového konania vo svojom úradnom jazyku. Účastníci výberového konania predkladajú svoje ponuky a všetky doplňujúce dokumenty v anglickom jazyku;

                           d)

                           poverená centrálna banka v oznámení o vyhlásení výberového konania uvedie, že výberové konanie uskutočňuje vo svojom mene a záujme, ako aj v záujme centrálnych bánk Eurosystému;

                           e)

                           poverená centrálna banka uverejňuje oznámenie o vyhlásení výberového konania minimálne: a) v Úradnom vestníku Európskej únie; b) v príslušnom vnútroštátnom úradnom vestníku členského štátu, v ktorom má sídlo poverená centrálna banka; c) v dvoch celoštátnych denníkoch a d) vo Financial Times a v The Economist. Dokumentácia výberového konania sa uverejňuje na webovom sídle poverenej centrálnej banky. Oznámenie o vyhlásení výberového konania sa zároveň uverejňuje na webovom sídle ECB spolu s odkazom na webové sídlo poverenej centrálnej banky s cieľom umožniť prístup k celej dokumentácii výberového konania;

                           f)

                           poverená centrálna banka odpovie na žiadosti o vysvetlenie týkajúce sa výberového konania, zaslané na e-mailovú adresu uvedenú v oznámení o vyhlásení výberového konania. Poverená centrálna banka a ECB uverejňujú na svojich webových sídlach odpovede, ktoré sú vo všeobecnom záujme;

                           g)

                           členov výberovej komisie vyberá Rada pre trhovú infraštruktúru a formálne ich vymenúva poverená centrálna banka ihneď po uplynutí lehoty na predkladanie ponúk;

                           h)

                           členovia výberovej komisie sú povinní podpísať vyhlásenie o tom, že u nich neexistuje konflikt záujmov, ktoré musí schváliť Rada pre trhovú infraštruktúru;

                           i)

                           poverená centrálna banka zodpovedá za prevádzkovú stránku výberového konania;

                           j)

                           výberová komisia okrem iného preskúma administratívnu dokumentáciu a rozhodne o vylúčení z výberového konania tých účastníkov, ktorí nespĺňajú podmienky účasti. Výberová komisia vyhodnotí neobvykle nízke ponuky v súlade s pravidlami stanovenými v dokumentácii výberového konania. Výberová komisia zoradí účastníkov, ktorí neboli vylúčení z výberového konania, vo vzostupnom poradí podľa ich cenových ponúk;

                           k)

                           poverená centrálna banka formálne oznámi všetky rozhodnutia výberovej komisie dotknutým účastníkom a použije pri tom bezpečné a rýchle prostriedky písomnej komunikácie.

               3.   Po tom, čo výberová komisia zoradí účastníkov v súlade s odsekom 2 písm. j) (návrh na udelenie koncesií), poverená centrálna banka vykoná na vlastnú zodpovednosť vnútornú kontrolu legitímnosti, aby overila, či výberové konanie prebehlo správne. Po úspešnom ukončení kontroly príjme poverená centrálna banka konečné rozhodnutie o udelení koncesií a overí, či vybraní účastníci spĺňajú podmienky účasti a či sú ich vyhlásenia pravdivé. V prípade neúspešnej kontroly legitímnosti sa konečné rozhodnutie o udelení koncesií oddiali a poverená centrálna banka uskutoční opatrenia podľa vnútroštátnych právnych predpisov členského štátu, v ktorom má sídlo, ktoré sú potrebné na vyriešenie nezrovnalostí a uskutočnenie a úspešné dokončenie novej kontroly legitímnosti. Bez toho, aby bola dotknutá nezávislosť poverenej centrálnej banky ako verejného obstarávateľa podľa právnych predpisov členského štátu, v ktorom má sídlo, môže sa poradiť s Radou pre trhovú infraštruktúru o všeobecných otázkach týkajúcich sa riešenia nezrovnalostí.

               4.   Poverená centrálna banka koná vo vlastnom mene a záujme, ako aj v záujme centrálnych bánk Eurosystému, pokiaľ ide o práva a povinnosti vyplývajúce z výberového konania. Rade pre trhovú infraštruktúru podáva správy o vývoji výberového konania a bez toho, aby bola dotknutá jej nezávislosť ako verejného obstarávateľa podľa právnych predpisov členského štátu, v ktorom má sídlo, poradí sa s Radou pre trhovú infraštruktúru o každej skutočnosti, ktorá má nepriaznivý vplyv na plán projektu.

               5.   Poverená centrálna banka znáša vlastné náklady týkajúce sa úloh, ktoré vykonáva vo výberovom konaní.

            Článok 4
            Koncesná zmluva

               1.   Po tom, čo poverená centrálna banka ukončí výberové konanie a konanie o udelení koncesií na základe vyššie uvedených podmienok, poverená centrálna banka prijme všetky potrebné prípravné opatrenia s cieľom uzavrieť koncesnú zmluvu s každým z vybraných účastníkov v mene a záujme centrálnych bánk Eurosystému. Na tento účel centrálne banky Eurosystému zveria poverenej centrálnej banke právomoc podpisovať koncesnú zmluvu prostredníctvom osobitného plnomocenstva konať v mene a záujme centrálnych bánk Eurosystému (priame zastúpenie).

               2.   Po podpísaní koncesnej zmluvy vykoná poskytovateľ sieťových služieb ESMIG skúšku akceptovateľnosti siete. Ak sa poskytovateľovi sieťových služieb ESMIG nepodarí úspešne vykonať skúšku, koncesná zmluva zanikne. Poverená centrálna banka v takomto prípade udelí koncesiu účastníkovi, ktorý sa umiestnil najvyššie hneď za vybranými účastníkmi, a to za rovnakých podmienok, aké boli v pôvodnej koncesnej zmluve a na základe ponuky, ktorú tento účastník predložil počas výberového konania.

               3.   Bez toho, aby boli dotknuté nasledujúce odseky, koncesia sa udeľuje na obdobie 10 rokov od dátumu uvedenia do prevádzky s cieľom umožniť poskytovateľovi sieťových služieb ESMIG návratnosť jeho investícií do prevádzkovania služieb, ako aj zhodnotenie investovaného kapitálu pri zohľadnení investícii potrebných na dosiahnutie konkrétnych zmluvných cieľov.

               4.   Ak koncesná zmluva s poskytovateľom sieťových služieb ESMIG zanikne pred ukončením jej platnosti, ale po úspešnom vykonaní skúšky akceptovateľnosti siete, Rada pre trhovú infraštruktúru môže podľa vlastného uváženia rozhodnúť, že buď neponúkne náhradnú koncesnú zmluvu alebo ponúkne koncesnú zmluvu účastníkovi výberového konania, ktorý sa umiestnil najvyššie hneď za vybranými účastníkmi, alebo, ak predchádzajúca možnosť neprichádza do úvahy, ponúkne novú koncesnú zmluvu inému poskytovateľovi sieťových služieb po tom, čo poverená centrálna banka uskutoční nové výberové konanie. Nová koncesná zmluva sa uzatvára na obdobie 10 rokov.

               5.   Poverenej centrálnej banke je zverená právomoc zastupovať centrálne banky Eurosystému vo vzťahu k poskytovateľom sieťových služieb ESMIG a k ostatným tretím stranám v súvislosti so službami pripojenia, ako aj priebežne spravovať koncesné zmluvy v mene a záujme centrálnych bánk Eurosystému a pri tom sa okrem iného domáha práv a povinností centrálnych bánk Eurosystému vrátane domáhania v konaniach pred súdom, najmä v súvislosti s porušením zmluvy, náhradou škody, ukončením zmluvy, napadnutím platnosti zmluvy alebo inými zmenami zmluvy. Poverená centrálna banka o tom informuje Radu pre trhovú infraštruktúru a koná v súlade s jej pokynmi.

               6.   Poverená centrálna banka prijíma opatrenia potrebné na plnenie úloh a povinností centrálnych bánk Eurosystému a prípadne svojich úloh a povinností vo vzťahu ku koncesným zmluvám a informuje o tom Radu pre trhovú infraštruktúru a dodržiava akékoľvek jej súvisiace pokyny.

               7.   Poverená centrálna banka prijíma všetky oznámenia, vyhlásenia a súdne výzvy vrátane dokumentov, ktoré súd zasiela na vyjadrenie vo vzťahu ku koncesnej zmluve, aby mohla plniť práva a povinnosti centrálnych bánk Eurosystému a prípadne aj svoje práva a povinnosti vo vzťahu ku koncesnej zmluve.

               8.   Bez toho, aby bol dotknutý článok 5, centrálne banky Eurosystému nahradia poverenej centrálnej banke všetky primerané náklady, ktoré jej vzniknú v súvislosti so správou a monitorovaním koncesných zmlúv podľa odsekov 5 až 7.

            Článok 5
            Nároky na náhradu škody

               1.   Poverená centrálna banka zodpovedá bez obmedzenia centrálnym bankám Eurosystému za akúkoľvek stratu alebo škodu vzniknutú v súvislosti s podvodom alebo úmyselným protiprávnym konaním pri výkone svojich práv a povinností na základe tohto rozhodnutia. Zodpovedá centrálnym bankám Eurosystému za akúkoľvek stratu alebo škodu spôsobenú jej hrubou nedbanlivosťou pri výkone jej povinností na základe tohto rozhodnutia, pričom v takom prípade jej zodpovednosť je obmedzená do celkovej výšky maximálne 2 000 000 EUR za kalendárny rok.

               2.   Ak tretej strane vznikne strata alebo škoda spôsobená podvodom alebo úmyselným protiprávnym konaním poverenej centrálnej banky pri výkone jej povinností podľa tohto rozhodnutia, poverená centrálna banka je zodpovedná za akúkoľvek náhradu škody, ktorá sa má tretej strane vyplatiť.

               3.   Ak tretej strane vznikne strata alebo škoda spôsobená hrubou alebo obyčajnou nedbanlivosťou poverenej centrálnej banky pri výkone jej povinností podľa tohto rozhodnutia, poverená centrálna banka je zodpovedná za akúkoľvek náhradu škody, ktorá sa má tretej strane vyplatiť. Centrálne banky Eurosystému preplatia poverenej centrálnej banke akúkoľvek takúto náhradu škody, ktorá prevýši celkovú výšku 2 000 000 EUR za kalendárny rok, na základe rozhodnutia súdu alebo dohody o zmieri medzi poverenou centrálnou bankou a akoukoľvek treťou stranou za predpokladu, že dohodu o zmieri vopred schválila Rada pre trhovú infraštruktúru.

               4.   Centrálne banky Eurosystému v plnej výške a urýchlene preplatia poverenej centrálnej banke akúkoľvek náhradu škody, ktorú zaplatila tretím stranám, ak to vyplýva: a) z podmienok účasti a kritérií na udelenie koncesií, b) z rozhodnutia, ktoré prijala výberová komisia na základe podmienok účasti a kritérií na udelenie koncesií, c) z nesprávneho postupu výberovej komisie, okrem prípadov, ak konala v súlade s písomným odporúčaním poverenej centrálnej banky alebo vopred nedostala príslušné písomné odporúčanie od poverenej centrálnej banky o príslušnej záležitosti, ak o takéto odporúčanie v dostatočnom predstihu písomne požiadala, d) z akéhokoľvek rozhodnutia alebo udalosti nad rámec kontroly poverenej centrálnej banky vrátane tých rozhodnutí alebo udalostí, ktoré môžu ma vplyv na účinnosť udelených koncesií.

               5.   Centrálne banky Eurosystému nepreplatia poverenej centrálnej banke za náhradu škody zaplatenú tretím stranám, spôsobenú v súvislosti s prevádzkovými činnosťami alebo ostatnými procesnými úkonmi, ktoré patria do jej zodpovednosti, okrem prípadu, keď poverená centrálna banka konala v rozpore s vlastným odporúčaním v súlade s pokynmi, ktoré dostala od Rady pre trhovú infraštruktúru na základe článku 3 ods. 4.

               6.   Ak sa žaloby podané tretími stranami týkajú skutkov alebo nečinnosti v súvislosti s výberovým konaním, za ktoré centrálne banky Eurosystému majú výlučnú zodpovednosť, centrálne banky Eurosystému po konzultácii s poverenou centrálnou bankou vydajú včas poverenej centrálnej banke pokyn týkajúci sa opatrenia, ktoré má poverená centrálna banka prijať, napr. akékoľvek zastupovanie externým právnym poradcom alebo vlastným právnym oddelením poverenej centrálnej banky. Po vydaní rozhodnutia týkajúceho sa žaloby v akomkoľvek takomto konaní súdne trovy a poplatky vzniknuté v súvislosti s akoukoľvek takouto žalobou znášajú centrálne banky Eurosystému.

               7.   Centrálne banky Eurosystému prijmú zodpovednosť za skutky alebo nečinnosť jednotlivých členov výberovej komisie v súvislosti s výberovým konaním.

               8.   Ak žaloby podajú tretie strany za konanie alebo nečinnosť v súvislosti s výberovým konaním, pričom poverená centrálna banka preberá výlučnú zodpovednosť za takéto konanie alebo nečinnosť, poverená centrálna banka plne spolupracuje s centrálnymi bankami Eurosystému, pokiaľ ide o opatrenia, ktoré má prijať, napr. akékoľvek zastupovanie externým právnym poradcom alebo vlastným právnym oddelením, a znáša následné trovy.

               9.   Ak centrálne banky Eurosystému a poverená centrálna banka spoločne zodpovedajú za straty alebo škodu, ktoré utrpela tretia strana, každá z nich znáša rovnaký podiel na trovách.

            Článok 6
            Záverečné ustanovenia

               1.   Poverenie platí desať rokov od dátumu uvedenia do prevádzky.

               2.   Uplynutie platnosti poverenia nemá vplyv na uplatňovanie príslušných koncesných zmlúv.

            Článok 7
            Nadobudnutie účinnosti
            Toto rozhodnutie nadobúda účinnosť 25. januára 2019.

            Vo Frankfurte nad Mohanom 23. januára 2019

                  Prezident ECB

               Mario DRAGHI

            (1)  Smernica Európskeho parlamentu a Rady 2014/23/EÚ zo 26. februára 2014 o udeľovaní koncesií (Ú. v. EÚ L 94, 28.3.2014, s. 1).


title: Rozhodnutie Komisie zo 14. februára 2019, ktorým sa vymenúvajú ôsmi členovia Európskeho poradného výboru pre štatistiku

text:
                  18.2.2019

                  SK

                  Úradný vestník Európskej únie

                  C 63/4

         ROZHODNUTIE KOMISIE
         zo 14. februára 2019,
         ktorým sa vymenúvajú ôsmi členovia Európskeho poradného výboru pre štatistiku
         (2019/C 63/05)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Európskeho parlamentu a Rady č. 234/2008/ES z 11. marca 2008, ktorým sa zriaďuje Európsky poradný výbor pre štatistiku a ktorým sa zrušuje rozhodnutie Rady 91/116/EHS (1), a najmä na jeho článok 4 ods. 1 písm. a),
         keďže:

                     (1)

                     Európsky poradný výbor pre štatistiku sa skladá z 24 členov.

                     (2)

                     Podľa článku 4 ods. 1 rozhodnutia č. 234/2008/ES Komisia po porade s Európskym parlamentom a Radou vymenúva dvanásť členov. Štyria z uvedených dvanástich členov boli rozhodnutím Komisie 2016/C12/02 vymenovaní na 5 rokov a ich príslušné mandáty sa končia v roku 2020.

                     (3)

                     Členské štáty poskytli Komisii zoznam kandidátov s príslušnou kvalifikáciou v oblasti štatistiky.

                     (4)

                     Pri vymenúvaní týchto ôsmich členov sa Komisia snaží zabezpečiť, aby rovnako zastupovali používateľov, respondentov a ďalšie subjekty zainteresované v oblasti štatistiky Únie (vrátane vedeckej komunity, sociálnych partnerov a občianskej spoločnosti).

                     (5)

                     Zriaďuje sa zoznam náhradníkov, ktorý sa použije v prípade odstúpenia alebo neočakávanej absencie vymenovaných členov. Pri výbere zo zoznamu náhradníkov sa Komisia usiluje o zachovanie rovnováhy medzi rôznymi skupinami používateľov,

               PRIJALA TOTO ROZHODNUTIE:

            Článok 1
            Za členov Európskeho poradného výboru pre štatistiku sa týmto na obdobie piatich rokov, ktoré začne plynúť 9. mája 2019, vymenúvajú osoby uvedené v prílohe.

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 14. februára 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 73, 15.3.2008, s. 13.

            PRÍLOHA

                        Axel BÖRSCH-SUPAN,

                        Maria João CASANOVA DE ARAÚJO E SÁ VALENTE ROSA,

                        Audronė JAKAITIENĖ,

                        Sune KARLSSON,

                        András MÁTH,

                        Marie BOHATÁ,

                        Peter VAN DER HEIJDEN,

                        Tõnu KOLLO.

               Zoznam náhradníkov:

                        Marcel DAS,

                        Domantas JASILIONIS.


title: Rozhodnutie Rady (EÚ) 2019/267 z 12. februára 2019 o uzavretí Dohody o štatúte medzi Európskou úniou a Albánskou republikou v súvislosti s činnosťami vykonávanými Európskou agentúrou pre pohraničnú a pobrežnú stráž v Albánskej republike

text:
                  18.2.2019

                  SK

                  Úradný vestník Európskej únie

                  L 46/1

         ROZHODNUTIE RADY (EÚ) 2019/267
         z 12. februára 2019
         o uzavretí Dohody o štatúte medzi Európskou úniou a Albánskou republikou v súvislosti s činnosťami vykonávanými Európskou agentúrou pre pohraničnú a pobrežnú stráž v Albánskej republike
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a d) a článok 79 ods. 2 písm. c) v spojení s jej článkom 218 ods. 6 druhým pododsekom písm. a) bodom v),
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:

                     (1)

                     V súlade s rozhodnutím Rady (EÚ) 2018/1031 (2) bola 5. októbra 2018 podpísaná Dohoda o štatúte medzi Európskou úniou a Albánskou republikou v súvislosti s činnosťami vykonávanými Európskou agentúrou pre pohraničnú a pobrežnú stráž v Albánskej republike (ďalej len „dohoda“) s výhradou jej uzavretia.

                     (2)

                     Na základe dohody môžu byť tímy príslušníkov európskej pohraničnej a pobrežnej stráže urýchlene nasadené na albánskom území a reagovať tak na súčasný posun v migračných tokoch smerom k pobrežnej trase, pomôcť pri riadení vonkajších hraníc a bojovať proti prevádzačstvu.

                     (3)

                     Toto rozhodnutie predstavuje vývoj ustanovení schengenského acquis, na ktorých sa Spojené kráľovstvo nezúčastňuje v súlade s rozhodnutím Rady 2000/365/ES (3); Spojené kráľovstvo sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

                     (4)

                     Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES (4); Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

                     (5)

                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu. Vzhľadom na to, že toto rozhodnutie je založené na schengenskom acquis, sa Dánsko v súlade s článkom 4 uvedeného protokolu rozhodne do šiestich mesiacov po rozhodnutí Rady o tomto rozhodnutí, či ho bude transponovať do svojho vnútroštátneho práva.

                     (6)

                     Dohoda by sa mala schváliť,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje Dohoda o štatúte medzi Európskou úniou a Albánskou republikou v súvislosti s činnosťami vykonávanými Európskou agentúrou pre pohraničnú a pobrežnú stráž v Albánskej republike (ďalej len „dohoda“).
            Text dohody je pripojený k tomuto rozhodnutiu.

            Článok 2
            Predseda Rady vykoná v mene Únie oznámenie podľa článku 12 ods. 1 dohody.

            Článok 3
            Toto rozhodnutie nadobúda účinnosť dňom jeho prijatia.

            V Bruseli 12. februára 2019

                  Za Radu

                  predseda

               E.O. TEODOROVICI

            (1)  Súhlas z 15. januára 2019 (zatiaľ neuverejnený v úradnom vestníku).

            (2)  Rozhodnutie Rady (EÚ) 2018/1031 z 13. júla 2018 o podpise v mene Únie Dohody o štatúte medzi Európskou úniou a Albánskou republikou v súvislosti s činnosťami vykonávanými Európskou agentúrou pre pohraničnú a pobrežnú stráž v Albánskej republike (Ú. v. EÚ L 185, 23.7.2018, s. 6).

            (3)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

            (4)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).


title: Rozhodnutie Rady (SZBP) 2019/271 z 18. februára 2019, ktorým sa mení rozhodnutie (SZBP) 2016/1693 o reštriktívnych opatreniach voči ISIL (Dá'iš) a al-Káide a voči osobám, skupinám, podnikom a subjektom, ktoré sú s nimi spojené

text:
                  18.2.2019

                  SK

                  Úradný vestník Európskej únie

                  LI 46/3

         ROZHODNUTIE RADY (SZBP) 2019/271
         z 18. februára 2019,
         ktorým sa mení rozhodnutie (SZBP) 2016/1693 o reštriktívnych opatreniach voči ISIL (Dá'iš) a al-Káide a voči osobám, skupinám, podnikom a subjektom, ktoré sú s nimi spojené
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 20. septembra 2016 prijala rozhodnutie (SZBP) 2016/1693 (1).

                     (2)

                     Vzhľadom na pretrvávajúcu hrozbu, ktorú predstavujú ISIL (Dá'iš) a al-Káida a osoby, skupiny, podniky a subjekty, ktoré sú s nimi spojené, by sa do zoznamu osôb, skupín, podnikov a subjektov uvedeného v prílohe k rozhodnutiu (SZBP) 2016/1693 mala doplniť jedna osoba.

                     (3)

                     Rozhodnutie (SZBP) 2016/1693 by sa malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Príloha k rozhodnutiu (SZBP) 2016/1693 sa mení tak, ako sa uvádza v prílohe k tomuto rozhodnutiu.

            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

            V Bruseli 18. februára 2019

                  Za Radu

                  predsedníčka

               F. MOGHERINI

            (1)  Rozhodnutie (SZBP) 2016/1693 z 20. septembra 2016 o reštriktívnych opatreniach voči ISIL (Dá'iš) a al-Káide a voči osobám, skupinám, podnikom a subjektom, ktoré sú s nimi spojené, a o zrušení spoločnej pozície 2002/402/SZBP (Ú. v. EÚ L 255, 21.9.2016, s. 25).

            PRÍLOHA
            Do zoznamu uvedeného v prílohe k rozhodnutiu (SZBP) 2016/1693 sa dopĺňa táto osoba:

                           „4.

                           Brahim el KHAYARI; dátum narodenia: 7. mája 1992; miesto narodenia: Nîmes (Francúzsko); štátna príslušnosť: Francúzsko.“.


title: Rozhodnutie Rady (EÚ) 2019/306 z 18. februára 2019, ktorým sa Rakúsko oprávňuje prijať v záujme Európskej únie pristúpenie Ekvádoru a Ukrajiny k Haagskemu dohovoru z roku 1980 o občianskoprávnych aspektoch medzinárodných únosov detí

text:
                  22.2.2019

                  SK

                  Úradný vestník Európskej únie

                  L 51/11

         ROZHODNUTIE RADY (EÚ) 2019/306
         z 18. februára 2019,
         ktorým sa Rakúsko oprávňuje prijať v záujme Európskej únie pristúpenie Ekvádoru a Ukrajiny k Haagskemu dohovoru z roku 1980 o občianskoprávnych aspektoch medzinárodných únosov detí
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 81 ods. 3 v spojení s jej článkom 218 ods. 6 písm. b),
         so zreteľom na návrh Európskej komisie,
         so zreteľom na stanovisko Európskeho parlamentu (1),
         keďže:

                     (1)

                     Európska únia si stanovila za jeden zo svojich cieľov presadzovanie ochrany práv dieťaťa, ako sa uvádza v článku 3 Zmluvy o Európskej únii. Opatrenia na ochranu detí pred neoprávneným premiestnením alebo zadržiavaním sú zásadnou súčasťou tejto politiky.

                     (2)

                     Rada prijala nariadenie (ES) č. 2201/2003 (2) (ďalej len „nariadenie Brusel IIa“), ktorého cieľom je chrániť deti pred škodlivými účinkami neoprávneného premiestnenia alebo zadržiavania a stanoviť postupy na zabezpečenie ich bezodkladného návratu do štátu ich obvyklého pobytu, ako aj zabezpečiť pre ne ochranu práv styku a opatrovníckych práv.

                     (3)

                     Nariadením Brusel IIa sa dopĺňa a posilňuje Haagsky dohovor z 25. októbra 1980 o občianskoprávnych aspektoch medzinárodných únosov detí (ďalej len „Haagsky dohovor z roku 1980“), ktorým sa na medzinárodnej úrovni stanovuje systém povinností a spolupráce medzi zmluvnými štátmi a medzi ústrednými orgánmi a ktorý má za cieľ zabezpečiť bezodkladný návrat neoprávnene premiestnených alebo zadržiavaných detí.

                     (4)

                     Všetky členské štáty Únie sú zmluvnými stranami Haagskeho dohovoru z roku 1980.

                     (5)

                     Únia nabáda tretie štáty, aby pristúpili k Haagskemu dohovoru z roku 1980, a podporuje správne vykonávanie Haagskeho dohovoru z roku 1980 okrem iného spoločnou účasťou s členskými štátmi v osobitných výboroch, ktoré pravidelne zvoláva Haagska konferencia medzinárodného práva súkromného.

                     (6)

                     Spoločný právny rámec platný vo vzťahu medzi členskými štátmi Únie a tretími štátmi by mohol byť najlepším riešením citlivých prípadov medzinárodných únosov detí.

                     (7)

                     V Haagskom dohovore z roku 1980 sa stanovuje, že sa uplatňuje medzi pristupujúcim štátom a zmluvnými štátmi, ktoré vyhlásili, že toto pristúpenie prijali.

                     (8)

                     Haagsky dohovor z roku 1980 neumožňuje organizáciám regionálnej hospodárskej integrácie, akou je Únia, stať sa jeho zmluvnou stranou. Únia preto nemôže pristúpiť k uvedenému dohovoru a ani uložiť vyhlásenie o prijatí pristupujúceho štátu.

                     (9)

                     Na základe stanoviska Súdneho dvora Európskej únie 1/13 (3) patria vyhlásenia o prijatí podľa Haagskeho dohovoru z roku 1980 do výlučnej vonkajšej právomoci Únie.

                     (10)

                     Ekvádor 22. januára 1992 uložil svoju listinu o pristúpení k Haagskemu dohovoru z roku 1980. Haagsky dohovor z roku 1980 nadobudol pre Ekvádor platnosť 1. apríla 1992.

                     (11)

                     Všetky dotknuté členské štáty s výnimkou Dánska a Rakúska už pristúpenie Ekvádoru k Haagskemu dohovoru z roku 1980 prijali. Ekvádor prijal pristúpenie Bulharska, Cypru, Estónska, Litvy, Lotyšska, Malty, Poľska, Rumunska a Slovinska k Haagskemu dohovoru z roku 1980. Posúdenie situácie v Ekvádore viedlo k záveru, že Rakúsko je v pozícii, aby prijalo v záujme Únie pristúpenie Ekvádoru v súlade s podmienkami Haagskeho dohovoru z roku 1980.

                     (12)

                     Ukrajina 2. júna 2006 uložila svoju listinu o pristúpení k Haagskemu dohovoru z roku 1980. Haagsky dohovor z roku 1980 nadobudol pre Ukrajinu platnosť 1. septembra 2006.

                     (13)

                     Všetky dotknuté členské štáty s výnimkou Dánska a Rakúska už pristúpenie Ukrajiny k Haagskemu dohovoru z roku 1980 prijali. Posúdenie situácie na Ukrajine viedlo k záveru, že Rakúsko je v pozícii, aby prijalo v záujme Únie pristúpenie Ukrajiny v súlade s podmienkami Haagskeho dohovoru z roku 1980.

                     (14)

                     Preto by sa Rakúsko malo oprávniť, aby v záujme Únie uložilo svoje vyhlásenia o prijatí pristúpenia Ekvádoru a Ukrajiny k Haagskemu dohovoru z roku 1980 v súlade s podmienkami stanovenými v tomto rozhodnutí. Ostatné členské štáty Únie, ktoré už pristúpenie Ekvádoru a Ukrajiny k Haagskemu dohovoru z roku 1980 prijali, by nemali uložiť nové vyhlásenia o prijatí, keďže existujúce vyhlásenia zostávajú podľa medzinárodného práva verejného v platnosti.

                     (15)

                     Spojené kráľovstvo a Írsko sú viazané nariadením Brusel IIa a zúčastňujú sa na prijatí a uplatňovaní tohto rozhodnutia.

                     (16)

                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

               PRIJALA TOTO ROZHODNUTIE:

            Článok 1

               1.   Rakúsko sa týmto oprávňuje v záujme Únie prijať pristúpenie Ekvádoru a Ukrajiny k Haagskemu dohovoru z roku 1980.

               2.   Rakúsko uloží najneskôr do 19. februára 2020 vyhlásenie o prijatí pristúpenia Ekvádoru a Ukrajiny k Haagskemu dohovoru z roku 1980 v záujme Únie v tomto znení:

                  „[ČLENSKÝ ŠTÁT – úplný názov] vyhlasuje, že prijíma pristúpenie Ekvádoru a Ukrajiny k Haagskemu dohovoru z 25. októbra 1980 o občianskoprávnych aspektoch medzinárodných únosov detí v súlade s rozhodnutím Rady (EÚ) 2019/306“.

               3.   Rakúsko informuje Radu a Komisiu o uložení svojho vyhlásenia o prijatí pristúpenia Ekvádoru a Ukrajiny k Haagskemu dohovoru z roku 1980 a oznámi Komisii znenie uvedeného vyhlásenia do dvoch mesiacov od jeho uloženia.

            Článok 2
            Toto rozhodnutie nadobúda účinnosť dňom jeho oznámenia.

            Článok 3
            Toto rozhodnutie je určené Rakúsku.

            V Bruseli 18. februára 2019

                  Za Radu

                  predseda

               N. BĂDĂLĂU

            (1)  Stanovisko z 31. januára 2019 (zatiaľ neuverejnené v úradnom vestníku).

            (2)  Nariadenie Rady (ES) č. 2201/2003 z 27. novembra 2003 o právomoci a uznávaní a výkone rozsudkov v manželských veciach a vo veciach rodičovských práv a povinností, ktorým sa zrušuje nariadenie (ES) č. 1347/2000 (Ú. v. EÚ L 338, 23.12.2003, s. 1).

            (3)  ECLI:EU:C:2014:2303.


title: Rozhodnutie Rady (EÚ, Euratom) 2019/311 z 19. februára 2019, ktorým sa vymenúvajú dvaja členovia Európskeho hospodárskeho a sociálneho výboru navrhnutí Dánskym kráľovstvom

text:
                  22.2.2019

                  SK

                  Úradný vestník Európskej únie

                  L 51/28

         ROZHODNUTIE RADY (EÚ, Euratom) 2019/311
         z 19. februára 2019,
         ktorým sa vymenúvajú dvaja členovia Európskeho hospodárskeho a sociálneho výboru navrhnutí Dánskym kráľovstvom
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 302,
         so zreteľom na Zmluvu o založení Európskeho spoločenstva pre atómovú energiu, a najmä na jej článok 106a,
         so zreteľom na návrh dánskej vlády,
         so zreteľom na stanovisko Európskej komisie,
         keďže:

                     (1)

                     Rada 18. septembra 2015 a 1. októbra 2015 prijala rozhodnutie (EÚ, Euratom) 2015/1600 (1) a rozhodnutie (EÚ, Euratom) 2015/1790 (2), ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2015 do 20. septembra 2020. Rozhodnutím Rady (EÚ) 2016/229 (3) nahradil pán Arne GREVSEN 16. februára 2016 pani Marie-Louise KNUPPERTOVÚ ako člen.

                     (2)

                     V dôsledku skončenia funkčného obdobia pána Bernta FALLENKAMPA sa uvoľnilo miesto člena Európskeho hospodárskeho a sociálneho výboru.

                     (3)

                     V dôsledku skončenia funkčného obdobia pána Arneho GREVSENA sa uvoľnilo miesto člena Európskeho hospodárskeho a sociálneho výboru,

               PRIJALA TOTO ROZHODNUTIE:

            Článok 1
            Na zvyšný čas súčasného funkčného obdobia, ktoré trvá do 20. septembra 2020, sa za členov Európskeho hospodárskeho a sociálneho výboru vymenúvajú:

                        —

                        pani Dorthe ANDERSEN, Head of Danish Trade Union EU Office,

                        —

                        pani Bente SORGENFREY, 1. vice president FH - Danish Trade Union Confederation.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 19. februára 2019

                  Za Radu

                  predseda

               G. CIAMBA

            (1)  Rozhodnutie Rady (EÚ, Euratom) 2015/1600 z 18. septembra 2015, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2015 do 20. septembra 2020 (Ú. v. EÚ L 248, 24.9.2015, s. 53).

            (2)  Rozhodnutie Rady (EÚ, Euratom) 2015/1790 z 1. októbra 2015, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2015 do 20. septembra 2020 (Ú. v. EÚ L 260, 7.10.2015, s. 23).

            (3)  Rozhodnutie Rady (EÚ, Euratom) 2016/229 zo 16. februára 2016, ktorým sa vymenúva člen Európskeho hospodárskeho a sociálneho výboru navrhnutý Dánskym kráľovstvom (Ú. v. EÚ L 41, 18.2.2016, s. 22).


title: Rozhodnutie Rady (SZBP) 2019/312 z 21. februára 2019, ktorým sa mení a predlžuje rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali)

text:
                  22.2.2019

                  SK

                  Úradný vestník Európskej únie

                  L 51/29

         ROZHODNUTIE RADY (SZBP) 2019/312
         z 21. februára 2019,
         ktorým sa mení a predlžuje rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada prijala 15. apríla 2014 rozhodnutie 2014/219/SZBP (1) o misii Európskej únie v rámci SBOP v Mali (EUCAP Sahel Mali).

                     (2)

                     Rada 11. januára 2017 prijala rozhodnutie (SZBP) 2017/50 (2), ktorým predĺžila misiu EUCAP Sahel Mali do 14. januára 2019. Rada 7. decembra 2017 prijala rozhodnutie (SZBP) 2017/2264 (3), ktorým stanovila referenčnú sumu pre misiu EUCAP Sahel Mali do 14. januára 2019.

                     (3)

                     Rada 25. júna 2018 vo svojich záveroch o regióne Sahel/Mali zdôraznila, že SBOP by mala v regióne Sahel získať regionálny charakter, aby sa vo vhodných prípadoch zvýšila civilná a vojenská podpora cezhraničnej spolupráce, štruktúr regionálnej spolupráce – najmä štruktúr v krajinách skupiny G5 Sahel – a kapacita a vlastná zodpovednosť krajín skupiny G5 Sahel riešiť bezpečnostné výzvy v tomto regióne.

                     (4)

                     Politický a bezpečnostný výbor 25. októbra 2018 v nadväznosti na strategické preskúmanie misie EUCAP Sahel Mali odporučil, aby sa misia EUCAP Sahel Mali predĺžila do 14. januára 2021.

                     (5)

                     Rada 17. decembra 2018 prijala rozhodnutie (SZBP) 2018/2008 (4), ktorým predĺžila misiu EUCAP Sahel Mali a poskytla jej referenčnú sumu do 28. februára 2019, pokým sa neschvália plánovacie dokumenty o regionalizácii Sahelu.

                     (6)

                     Rozhodnutie 2014/219/SZBP by sa preto malo predĺžiť do 14. januára 2021.

                     (7)

                     Misia EUCAP Sahel Mali sa uskutoční v situácii, ktorá sa môže zhoršiť a mohla by brániť plneniu cieľov vonkajšej činnosti Únie uvedených v článku 21 Zmluvy o Európskej únii,

               PRIJALA TOTO ROZHODNUTIE:

            Článok 1
            Rozhodnutie 2014/219/SZBP sa mení takto:

                        1.

                        V článku 14 ods. 1 sa dopĺňa tento pododsek:
                        „Referenčná suma určená na pokrytie výdavkov spojených s misiou EUCAP Sahel Mali v období od 1. marca 2019 do 14. januára 2021 je 66 930 000 EUR.“

                        2.

                        V článku 18 sa druhá veta nahrádza takto:
                        „Uplatňuje sa do 14. januára 2021.“

            Článok 2
            Toto rozhodnutie nadobúda účinnosť dňom jeho prijatia.
            Uplatňuje sa od 1. marca 2019.

            V Bruseli 21. februára 2019

                  Za Radu

                  predseda

               G. CIAMBA

            (1)  Rozhodnutie Rady 2014/219/SZBP z 15. apríla 2014 o misii Európskej únie v rámci SBOP v Mali (EUCAP Sahel Mali) (Ú. v. EÚ L 113, 16.4.2014, s. 21).

            (2)  Rozhodnutie Rady (SZBP) 2017/50 z 11. januára 2017, ktorým sa mení rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali) (Ú. v. EÚ L 7, 12.1.2017, s. 18).

            (3)  Rozhodnutie Rady (SZBP) 2017/2264 zo 7. decembra 2017, ktorým sa mení rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali) (Ú. v. EÚ L 324, 8.12.2017, s. 52).

            (4)  Rozhodnutie Rady (SZBP) 2018/2008 zo 17. decembra 2018, ktorým sa mení a predlžuje rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali (Ú. v. EÚ L 322, 18.12.2018, s. 24).